
REFERAT

Propunere de aprobare a acordării 
titlului de Cetăţean de Onoare al Municipiului Timişoara domnului INGO GLASS

Ingo Glass,  artist timişorean născut în 9 Aprilie 1941 în Timişoara, trăieşte şi îşi desfăşoară activitatea în München, fiind cetăţean german. 
A urmat cursurile şcolii germane din Lugoj, oraş în care şi-a petrecut copilăria zbuciumată, cu un tată condamnat la muncă silnică şi închis de regimul comunist.
Primul contact cu arta îl are la cursurile Şcolii Populare de Artă din oraşul de reşedinţă sub îndrumarea profesoarei Elisabeth Popper. Îşi continuă apoi studiile artistice la Institutul de Arte Plastice Ion Andreescu din Cluj sub îndrumarea maestrului Artur Vetro, urmând cursuri de sculptură şi istoria artelor.
După absolvirea cursurilor universitare lucrează la Muzeul de Artă Modernă şi Contemporană Românească din Galaţi perioadă în care realizează lucrarea monumentală „Septenarius”amplasată în 1976 pe malul Dunării.
Se mută în Bucureşti în anul 1972 şi predă în calitate de asistent la Şcoala de Arhitectură „Ion Mincu”. Îşi continuă activitatea în capitală până în anul 1978 în calitate de ataşat cultural al Casei de Cultură Germană "Friedrich Schiller".

În anul 1979 Ingo Glass este nevoit să emigreze în Germania, ca urmare a represiunilor Partidului Comunist, survenite în urma acordării unui interviu ziarului "Finnancial Times", cu titlul "Ceauseşcu - acolo unde dispare carnea".
Stabilit în München, domnul Glass lucrează în calitate de consilier cultural al oraşului, până la pensionare, desfăşurând o prodigioasă activitate artistică ca promotor al artei concrete.
În urma susţinerii dizertaţiei doctorale cu titlul „Constantin Brâncuşi şi influenţa sa în sculptura secolului 20”, devine Doctor la Universitatea Bucureşti  în anul 1993. 
Activitatea sa este recunoscută şi recompensată cu numeroase premii şi distincţii atât în tară cât şi în străinătate, în ţări ca Germania, Ungaria, Austria, Olanda.
Lucrările sale pot fi admirate în colecţii muzeale şi private precum şi in spaţii publice din România şi din diferite colţuri ale lumii
Publicul timişorean iubitor de artă poate admira trei dintre sculpturile monumentale ce îi poartă semnătura: Deschiderea – Memorialul Martirilor Revoluţiei din 1989 (monument ridicat în 1991, pe Calea Martirilor), Hommage a Vasarely (sculptură futuristă din metal colorat, expusă în 2003, pe Calea Martirilor) şi Portal (monument amplasat în 2009, în scuarul de pe Bulevardul Michelangelo în cadrul proiectului Timişoara XXI, proiect realizat de către Fundaţia Triade în parteneriat cu municipalitatea). 

În anul 2004 i-a fost acordat de către Preşedintele României Ordinul "Meritul Cultural" în grad de Ofiţer, iar anul acesta, domnului Ingo Glass i-a fost înmânat Ordinul Crucea de Merit a Republicii Ungare în grad de Cavaler. 
Pentru toate cele enumerate mai sus, pentru întreaga sa activitate care a promovat imaginea Timişoarei in plan internaţional, propunem acordarea titlului de Cetăţean de Onoare al Municipiului Timişoara d-lui INGO GLASS.

Menţionăm că propunerea de acordare a titlului de Cetăţean de Onoare al Municipiului Timişoara domnului INGO GLASS a fost făcută de dl. Szekernyes Janos, Preşedintele Uniunii Artiştilor Plastici Filiala Timişoara şi de către dl. Marcel Tolcea, Directorul Muzeului de Artă Timişoara. 

